BBC Hausa - News - Nijar: an sako ma'aikatan agaji 5 da aka sace
Nijar: an sako ma'aikatan agaji 5 da aka sace
An sabunta: 3 ga Nuwamba, 2012 - An wallafa a 14:51 GMT
Muhammadu Issofou, shugaban Nijar
An saki ma'aikatan agajinnan su biyar da aka sace watan jiya a janhuriyar Nijar, kuma abokin aikinsu na shida da aka harba a lokacin da ake kokarin garkuwa da su ya mutu sanadiyyar raunukan da ya samu.
Ma'aikatan agajin waɗan ɗa 'yan Nijar ne da kuma ɗan Chadi sun ce an kai su arewacin Mali ne inda 'yan ƙungiyar masu kaifin kishin Islama suka tsaresu.
Tuni dai ƙungiyoyin agajin na BEFEN ta Nijar da kuma Alerte Sente ta Chadi suka tabbatar da sako jami'an na su.
Matsalar sace mutane dai ta ƙaru a yankin tun bayan da a farkon wannan shekarar ƙungiyoyiin masu kafin kishin Islama suka ƙwace iko da arewacin Mali bayan juyin mulkin da aka yi a ƙasar.